Rower vas wat vulstasies in Jhb teiken | Netwerk24
Deur Riaan Grobler, News24 14 November 2019 19:09
Die vermeende rowers se motor waar dit in 'n sloot beland het.Foto: Verskaf
Een verdagte is Woensdag in hegtenis geneem en die polisie het beslag gelê op 'n ongelisensieerde vuurwapen, ammunisie, selfone, sigarette en kontant.
Brig. Mathapelo Peters, polisiewoordvoerder, sê die polisie het opgetree nadat vulstasies in Booysens, Mondeor, Randburg en Norwood die afgelope tyd deur gewapende rowers geteiken is. Die mees onlangse voorval was in Edenvale aan die Oos-Rand.
Al die rooftogte het vandeesmaand plaasgevind.
Volgens Peters het die polisie in samewerking met Tracker Woensdag 'n deurbraak in hul ondersoek gemaak.
Die ondersoekspan het die oggend 'n verdagte wit Chevrolet Cruze op die N12-wes naby die Diepkloof-afrit opgemerk kort nadat 'n vulstasie in Edenvale beroof is.
Peters sê 'n jaagtog het gevolg en die verdagtes in die Chevrolet het op die polisie geskiet.
Die polisie het teruggeskiet en die bestuurder van die voertuig het beheer daaroor verloor, waarna dit in 'n sloot beland het.
Drie van die verdagtes het weggehardloop. Een van hul makkers is in die skietery gewond en is in hegtenis geneem.
Die polisie het vasgestel dat die rowers se motor in April in Umlazi in KwaZulu-Natal gekaap is.
Daar sal ballistiese toetse gedoen word op die vuurwapen waarop die polisie beslag gelê het om vas te stel of dit ook in ander misdade gebruik is.